মানুষকে দোষারোপ, খোলাখুলি সাম্প্রদায়িক বিভেদের সুর মমতার - Ganashakti Bengali
May 26, 2019 15:10 [IST]
Last Update: May 26, 2019 15:10 [IST]
হেরে গিয়ে রাজ্যের মানুষকে দোষারোপ করলেন মমতা ব্যানার্জি। মুখ্যমন্ত্রিত্ব ছেড়ে দিতে চেয়েছিলেন বলে দাবি করে তৃণমূল কংগ্রেস নেত্রী শনিবার সাংবাদিক সম্মেলনে সদম্ভে বলেছেন, ‘‘আমার চেয়ারকে দরকার নেই। চেয়ারের আমাকে দরকার!’’
যদিও তৃণমূল কংগ্রেস সূত্রেই জানা গিয়েছে, প্রধানমন্ত্রী হওয়ার ইচ্ছা ছিল মমতা ব্যানার্জির। কিন্তু সুযোগ মেলেনি বলে মমতা ব্যানার্জি প্রচণ্ড হতাশ হয়েছেন। আর সেই হতাশা ঢাকতে গিয়েই প্রবল দম্ভ প্রকাশ পেয়েছে তাঁর মুখ থেকে।
এত বড় হার, রাজ্যে সাম্প্রদায়িক শক্তির উত্থানের সময়ে সরকার এবং শাসক দলের প্রধান হিসাবে যে নমনীয়তা তাঁর থেকে আশা করা গিয়েছিল, তার ধারেকাছ দিয়ে যাননি মমতা ব্যানার্জি। সাংবাদিক সম্মেলনে বারবার নিজের মহত্ব প্রচারের পাশাপাশি অপরিসীম ঔদ্ধত্যের পরিচয় দিয়েছেন তিনি। মানুষকে তুচ্ছ জ্ঞান করার মানসিকতা কোথায় পৌঁছে দিতে পারে, এদিন মমতা ব্যানার্জির সাংবাদিক সম্মেলন তার প্রমাণ।
নির্বাচনের ফলাফল পর্যালোচনার নামে এদিন দলের নেতাদের সঙ্গে নিজের কালীঘাটের বাড়িতে এদিন ঘণ্টা দেড়েকের বৈঠক করেন। তারপর সাংবাদিক সম্মেলন করেন। গোড়াতেই তিনি বলেন, ‘‘আমি এই পরিস্থিতিতে মুখ্যমন্ত্রী হিসাবে চালিয়ে যেতে চাই না দলকে বলেছিলাম আজ। কিন্তু দল রাজি হয়নি। ওরা গ্রহণ করেনি আমার প্রস্তাব। আমি একা হয়ে গেছি এই প্রশ্নে দলের মধ্যে। তাই দলের নির্দেশ অনুসারে আমাকে চলতে হবে।’’ তাঁর কথায়, ‘‘আমার চেয়ারের দরকার নেই। চেয়ারের আমাকে দরকার!’’
তবে তৃণমূল কংগ্রেসের এদিনের বৈঠকে হাজির, হেরে যাওয়া এক নেতা শনিবার সন্ধ্যায় জানিয়েছেন, ‘‘ও(মমতা ব্যানার্জি) প্রধানমন্ত্রী হবেই ধরে নিয়েছিল। মানসিক প্রস্তুতি নিয়ে ফেলেছিল। তাই মুখ্যমন্ত্রিত্ব থেকে রিজাইন করার সিদ্ধান্ত নিয়ে রেখেছিল। তার একটা ধাক্কা তো থাকবেই।’’ প্রসঙ্গত, ১৯৯৬’এ কমরেড জ্যোতি বসুকে যখন দেশের অনেক রাজনৈতিক দল প্রধানমন্ত্রী হওয়ার আবেদন জানিয়েছিল, সেদিন কলকাতায় মমতা ব্যানার্জি সাংবাদিকদের বলেছিলেন যে, ‘‘ওনার এখন প্রধানমন্ত্রী হওয়ার সখ হয়েছে।’’ যদিও সেদিন পার্টির সিদ্ধান্ত অনুসারে জ্যোতি বসু প্রধানমন্ত্রী হওয়ার প্রস্তাব ফিরিয়ে দিয়েছিলেন।
শনিবার কালীঘাটে নিজের বাড়িতে ডাকা সাংবাদিক সম্মেলনে মুখ্যমন্ত্রী তাই বলেছেন, ‘‘সব পেয়ে গেছে তো। দু’টাকা কেজি চাল পেয়েছে। লোডশেডিং হতো আগে। এখন হচ্ছে না। চিকিৎসার খরচ নেই। লোকে তাই সমস্যাটা বুঝতে পারেনি। আমি বেশি করে ফেলেছিলাম মনে হচ্ছে।’’
গত আট বছর রাজ্যে প্রচুর উন্নয়ন করেছেন বলে মমতা ব্যানার্জি দাবি করে এসেছেন। কিন্তু তাঁর এই দাবি যে পুরোপুরি ফানুস— প্রমাণিত হয়েছে এবারের নির্বাচনে। জঙ্গলমহল, উত্তরবঙ্গ, পাহাড়— সর্বত্র শাসক তৃণমূল কংগ্রেসকে ছুঁড়ে ফেলেছেন মানুষ। সরকার যা ঘোষণা করছে, তার সঙ্গে বাস্তবের যে কোনও মিল থাকছে না, পরিষেবা মানুষ পাচ্ছে না, তৃণমূল কংগ্রেসের নেতারা তা মাঝপথে লুটে নিচ্ছেন, পর্যালোচনা বৈঠকে কয়েকজন মন্ত্রী ক্ষীণ স্বরে সে কথা বলতে চেষ্টা করেছিলেন। কিন্তু আত্মপ্রচারে মুখর মুখ্যমন্ত্রী তা মানেননি। তিনি এই উপলব্ধিতে পৌঁছেছেন যে, মানুষ অনেক পেয়েছে। কিন্তু পাওয়ার মূল্য বোঝেনি।
ফলে তাঁর সিদ্ধান্ত কী? মমতা ব্যানার্জি এদিন জানিয়েছেন,‘‘এখন দলের কাজ বেশি করে করব ঠিক করেছি। আমার তো যা করার কথা সব করে ফেলেছি। কোনও কাজ বাকি নেই। তাই দলের কাজে বেশি সময় দেব।’’
প্রসঙ্গত, মমতা ব্যানার্জির এই মনোভাবই এদিন বিভিন্ন খবরের কাগজে দেখা গিয়েছে। হেরে গিয়ে কোথাও রাস্তা থেকে ইট তুলে নিয়ে চলে গিয়েছে তৃণমূল কংগ্রেসের নেতারা। কোথাও ব্রিজ থেকে কাঠের পাটাতন তুলে নিয়েছে। কোথাও আবার জলের কল তুলে নিয়ে চলে গিয়েছে! ভাবখানা এমন— যেন তৃণমূল কংগ্রেসের নেতা-নেত্রীদের পারিবারিক টাকা থেকে ওই সরকারি কাজগুলি হয়েছিল। মুখ্যমন্ত্রীর বক্তব্যে দলের নেতাদের ওই কাজগুলির প্রতি সমর্থনই ঝরে পড়েছে।
এদিন দলের নেতাদের দায়িত্ব অদল বদল করেছেন তৃণমূল কংগ্রেস নেত্রী। সেখানে তাৎপর্যপূর্ণ দু’টি সিদ্ধান্ত— প্রথমত, অভিষেক ব্যানার্জির হাত থেকে জেলায় জেলায় ছড়ি ঘোরানোর কাজ কেড়ে নিয়ে ভোটার তালিকা দেখভালের দায়িত্ব দিয়েছেন। দ্বিতীয়ত, শুভেন্দু অধিকারী ছাড়া যে, তাঁর হাতে আর কোনও ভরসা করার মতো লোক নেই, তা বুঝিয়ে দিয়েছেন মমতা ব্যানার্জি। শুভেন্দুকে আবার জঙ্গলমহল সহ একাধিক জেলার দায়িত্ব দিয়েছেন। মুখ্যমন্ত্রী সাংবাদিক সম্মেলনে বলেছেন তিনি মুখ্যমন্ত্রীর চেয়ারে থেকে দলের কাজ বেশি করে করবেন!
উল্লেখ্য, মমতা ব্যানার্জির বাড়ির এলাকাতেও হেরেছে তৃণমূল কংগ্রেস। তৃণমূল কংগ্রেসের পর্যালোচনা বৈঠকে অনেক নেতাই তাঁদের পর্যবেক্ষণে জানিয়েছেন যে, দলের বেশ কিছু ভোটও চলে গিয়েছে বিজেপি’তে। পর্যালোচনা বৈঠকে এক বর্ষীয়ান নেতা তথা মন্ত্রী স্পষ্টই বলেছেন যে, সংখ্যালঘুরা নরেন্দ্র মোদী-অমিত শাহ্‌র রাজ্যে ঘন ঘন সভায় ভয় পেয়ে গিয়েছিলেন। তাই অনেক ক্ষোভ থাকা সত্ত্বেও তাঁরা ঘাসফুলে ভোট দিয়েছেন। তাই বাঁকুড়া, জঙ্গলমহল, জলপাইগুড়ি, আলিপুরদুয়ারের মতো বেশ কিছু কেন্দ্রে যেখানে সংখ্যালঘুরা কম, সেখানে হেরেছে তৃণমূল কংগ্রেস। আবার বীরভূমের মতো কেন্দ্রে সংখ্যালঘুরা অনেক হলেও, দলের সমর্থকরা ঘাসফুল ত্যাগ করায় সেখানে ব্যবধান কমে গিয়েছে প্রচুর।
মমতা ব্যানার্জি খোলাখুলি সাম্প্রদায়িক বিভাজনের রাজনীতিকে প্রশ্রয় দিয়েছেন। এদিন তিনি প্রথমে বলেছেন, ‘‘নির্বাচনে একতরফা হিন্দু-মুসলমান করা হয়েছে। বিজেপি’তে মেরুকরণের রাজনীতি বরাবরই ছিল। কিন্তু এমন কখনও দেখিনি।’’ পরে মুখ্যমন্ত্রী বলেছেন, ‘‘আমি তো মুসলমনাদের তোষণ করি। সবাই বলে। যে গোরু দুধ দেয় তার লাথি খাওয়াও উচিত।’’ রাজ্যে সাম্প্রদায়িক বিজেপি এতগুলি আসন পাওয়ার পরও যে মমতা ব্যানার্জির বোধ বদলায়নি, তিনি ভোট ছাড়া আর কিছুই ভাবছেন না, তার প্রমাণ এদিনের বক্তব্য। সাংবাদিক সম্মেলনে তাঁর এই ঘোষণা শুনে দুই-তিনজন প্রবীণ তৃণমূল কংগ্রেসের নেতাকে নিজেদের মধ্যে মুখ চাওয়াচাওয়ি করতেও দেখা গেল।
শুধু তাই নয়। তৃণমূল কংগ্রেসের নেতাদের নির্বাচনের সময় কিনে নিয়েছিল বিজেপি— এই তথ্য সাংবাদিক সম্মেলনে স্বীকার করেছেন মমতা ব্যানার্জি। নরেন্দ্র মোদীকে অভিনন্দন জানিয়েছেন মুখ্যমন্ত্রী। তবে বিজেপি’র দিকে অভিযোগের আঙুল তুলে তিনি বলেছেন, ‘‘প্রচুর টাকা দিয়েছে। পরিবার পিছু ৫০০০ টাকা। ওরা সিপিএম, মিডিয়া, আমাদের দলের ২-৩জনকেও টাকা দিয়েছে। তবে চিহ্নিত করেছি দলের কাকে কাকে টাকা দিয়েছিল।’’ মমতা ব্যানার্জির দাবি যে, যাদবপুরের মতো কয়েকটি আসন ছাড়া সিপিআই(এম) নির্বাচন লড়েনি!
যে সিপিআই(এম)’কে দূরবীন দিয়ে দেখা যাচ্ছিল না, তাকে নিয়ে মমতা ব্যানার্জির এত ভাবনা-দুর্ভাবনা নিঃসন্দেহে বেশ আকর্ষণীয় ছিল। এমনকি এক মহিলা সাংবাদিককেও ‘আপনি তো সিপিএম’র সমর্থক’ বলে সম্ভাষণ করেছেন এদিন মুখ্যমন্ত্রী।
গত পঞ্চায়েত নির্বাচনে অনেকে ভোট দিতে পারেনি। তার প্রতিক্রিয়ায় তাঁরা এবার তৃণমূলকে ভোট দেননি। সাংবাদিকদের তোলা এই প্রসঙ্গ উড়িয়ে দিয়ে মমতা ব্যানার্জি বলেছেন, ‘‘পঞ্চায়েতে প্রতিদ্বন্দ্বিতাই তো বেশিরভাগ জায়গায় হয়নি। হলে তো ভোট দেওয়ার প্রসঙ্গ।’’ রাজ্যে লোকসভা নির্বাচনের পরে বিভিন্ন জায়গায় উত্তেজনা, হাঙ্গামা চলছে। এই প্রসঙ্গে দলের নেতার মতো মুখ্যমন্ত্রী বলেছেন, ‘‘২০০ পার্টি অফিস দখল হয়ে গেছে। আমি উদ্ধার করার টার্গেট দিয়েছি।’’